**Kisbér Város Önkormányzatának Képviselő-testülete**

**2870 Kisbér, Széchenyi u. 2.**

**ELŐTERJESZTÉS**

**Kisbér Város Önkormányzatának Képviselő-testülete**

**2024. december 13.-ai rendes ülésére**

**Polgármesteri illetmény és az Alpolgármesteri tiszteletdíj megállapítása.**

**Tisztelt Képviselő-testület!**

Tájékoztatom a Tisztelt Képviselőtestületet, hogy a Magyar Közlöny 119. megjelent a Magyarország helyi önkormányzatairól szóló 2011. évi CLXXXIX. törvény polgármesteri illetmények (a továbbiakban: Mötv.) módosításairól szóló rendelkezések, az alábbiak szerint: (*hatályos: 2024. november 29. napjától*.)

**A Mötv.) 71. § (1) – (4) bekezdése helyébe a következő rendelkezések lépnek:**

*„(1) A főpolgármester megbízatásának időtartamára havonta a (4a) bekezdés szerinti, a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset (a továbbiakban: nemzetgazdasági átlagkereset) hatszorosának megfelelő összegű illetményre, valamint illetménye 15%-ának megfelelő összegű költségtérítésre, továbbá a minisztert jogszabály alapján megillető egyéb juttatásokra jogosult.*

1. *A megyei jogú város polgármestere, a fővárosi kerületi önkormányzat polgármestere megbízatásának időtartamára havonta a nemzetgazdasági átlagkereset négy és félszeresének megfelelő összegű illetményre jogosult.*
2. *A vármegyei önkormányzat közgyűlésének elnöke megbízatásának időtartamára havonta a nemzetgazdasági átlagkereset négyszeresének megfelelő összegű illetményre jogosult.*
3. *A polgármester megbízatásának időtartamára havonta*
	1. *az 500 fő és az az alatti lakosságszámú település esetében a nemzetgazdasági átlagkereset 1,5-szeresének;*
	2. *az 501–1500 fő közötti lakosságszámú település esetében a nemzetgazdasági átlagkereset 1,75-szeresének;*
	3. *az 1501–2000 fő közötti lakosságszámú település esetében a nemzetgazdasági átlagkereset kétszeresének;*
	4. *a 2001–5000 fő közötti lakosságszámú település esetében a nemzetgazdasági átlagkereset a település 2,25-szeresének;*
	5. ***az 5001 – 10 000 fő közötti lakosságszámú település esetében a nemzetgazdasági átlagkereset két és félszeresének;***
	6. *a 10 001–30 000 fő közötti lakosságszámú település esetében a nemzetgazdasági átlagkereset háromszorosának;*
	7. *a 30 000 fő feletti lakosságszámú település esetében a nemzetgazdasági átlagkereset három és félszeresének megfelelő összegű illetményre jogosult.”*

**Továbbá a Mötv. 71. §-a, a következő (4a) bekezdéssel egészül ki:**

*„(4a) A főpolgármester, a megyei jogú város polgármestere, a fővárosi kerületi önkormányzat polgármestere, a vármegyei önkormányzat közgyűlésének elnöke, a polgármester (e bekezdés alkalmazásában a továbbiakban együtt: polgármester) illetményének számításánál a tárgyévet megelőző évnek a január első napjától december utolsó napjáig tartó időszakára vonatkozó, a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél teljes munkaidőben alkalmazásban állók bruttó átlagkeresetére vonatkozóan a nemzetgazdasági átlagkeresetet kell alapul venni.*

*A nemzetgazdasági átlagkereset alapján számított illetményre a polgármester a tárgyév július 1-jétől jogosult.”*

***Az Mötv. „Átmeneti rendelkezések” alcíme a következő 146/M–O. §-sal egészül ki:***

*„146/M. § E törvénynek a Magyarország helyi önkormányzatairól szóló 2011. évi CLXXXIX. törvény módosításáról szóló 2024. évi LVIII. törvénnyel megállapított 71. § (1)–(4a) bekezdésében foglaltakat 2024. október 1-jétől kell alkalmazni. A 71. § (4a) bekezdésében meghatározott polgármesterekre vonatkozóan a polgármesteri illetmény 2024. évi megállapítása a 2023. év január–december közti időszakban a teljes munkaidőben alkalmazásban állók esetében a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél a 2024-ben közzétett nemzetgazdasági átlagkereset alapulvételével történik.*

*Indokolás*

A polgármesteri javadalmazás hatályos szabályozását az egyes kulturális tárgyú és egyéb törvények módosításáról szóló 2021. évi CXLVIII. törvény 26. §-a állapította meg, amely 2022. január 1-jén lépett hatályba, és az illetmény már nem igazodott sem az államtitkári, sem más állami tisztségviselő illetményéhez. A törvény fix összegben állapította meg a polgármester illetményét, tiszteletdíját. A szabályozási javaslat részben visszatér a korábbi szabályozás logikájához, a főpolgármester illetménye/tiszteletdíja a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset (a továbbiakban: átlagkereset) 6-szorosában kerül megállapításra, mely megegyezik a miniszteri illetmény összegével. A megyei jogú város és fővárosi kerület polgármestereinek illetménye a nemzetgazdasági átlagkereset 4,5-szeresében kerül megállapításra.

A jelenlegi szabályozás így már nem fejezi ki a polgármesteri tisztség ellátásával kapcsolatos társadalmi felelősséget.

A szabályozás a főpolgármester, a megyei jogú város, a fővárosi kerületi önkormányzat polgármestere és a vármegyei közgyűlés elnöke, valamint a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 71. § (4) bekezdésének a)–g) pontjaiban meghatározott polgármesterek illetményének törvényi mértékét a nemzetgazdasági átlagkereset szorzatában állapítja meg 2024. október 1-jétől.

A Központi Statisztikai Hivatal hivatalos közleménye alapján – amely a Magyar Közlöny mellékleteként megjelenő Hivatalos Értesítő 2024. évi 12. számában jelent meg – a 2023. évre vonatkozó havi bruttó átlagkereset (nemzetgazdasági átlagkereset) – 589.114,-Ft volt.

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 131. § (1) bekezdésében foglaltak értelmében az illetményt száz forintra kerekítve kell megállapítani, mely szabályozásra a főállású polgármester illetményének képviselő-testület általi megállapításánál figyelemmel kell lenni.

**Településünk tekintetében (*5001 – 10 000 fő lakosságszámú település főállású polgármestere esetében)* - a *nemzetgazdasági átlagkereset két és félszerese, amelynek összege 1.472.785,- Ft (589.114 x 2,5)***

**Valamint a Mötv. 71. § (6) bekezdése változatlan tartalommal rögzíti, hogy a polgármester havonta, illetménye 15%-ának megfelelő összegű költségtérítésre is jogosult melynek összege 220.918,- Ft (1.472.785 x 0,15)**

A képviselő-testületnek továbbra sincs mérlegelési lehetősége a kérdésben, viszont alakszerű határozatban deklarálnia kell az Mötv. rendelkezései alapján, hogy milyen összegű illetmény illeti meg a település polgármesterét.

Kérem a tisztelt képviselő-testületet, hogy az illetmény és a költségtérítés megállapítását a törvény előírásainak megfelelően elfogadni szíveskedjenek.

**HATÁROZATI JAVASLAT**

Kisbér Város Önkormányzatának Képviselő-testülete a polgármester illetményét - *figyelembevéve a Magyarország helyi önkormányzatairól szóló 2011. évi
CLXXXIX. törvény (a továbbiakban: Mötv.) 146/M. §-ban foglaltakat* - 2024. október 1-től az Mötv. 71. § (4) bekezdés e) pontja alapján bruttó 1.472.800, -Ft-ban, költségtérítését ugyanezen időponttól a Mötv. 71. § (6) bekezdése alapján bruttó 220.920, - Ft-ban állapítja meg.

Határidő: **azonnal**

Felelős: **dr. Pápai Tamás** jegyző

**Alpolgármester tiszteletdíja**

**Tisztelt Képviselőtestület!**

Felhívom a figyelmüket, hogy a Mötv. módosítása **kihatással lehet** a társadalmi megbízatású alpolgármester díjazására és költségtérítésére is. Az alpolgármester részére a juttatások a megválasztásától járnak.

Erre a tekintettel a törvény az alábbi rendelkezéseket tartalmazza:

Magyarország helyi önkormányzatairól szóló törvény értelmében a társadalmi megbízatású polgármester havonta a polgármester illetménye 50%-ával megegyező mértékű tiszteletdíjra jogosult. A társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízású polgármester tiszteletdíja 90 %-át.

Társadalmi megbízatású polgármester havi tiszteletdíja:

**736.393,- Ft (589.114 x 2,5 x 50 %)**

A társadalmi megbízatású alpolgármester havi tiszteletdíja fenti összeg maximum 90%a: **90 %: 662.754 Ft**

A társadalmi megbízatású alpolgármester tiszteletdíjának 15%-ában meghatározott összegű költségtérítésre jogosult.

**90 % esetén: 99.413 Ft**

**HATÁROZATI JAVASLAT**

Kisbér Város Önkormányzatának Képviselő-testülete az alpolgármester tiszteletdíját 2024. október 1-től az Mötv. 80. § (2) bekezdése alapján bruttó …………. -Ft-ban, költségtérítését ugyanezen időponttól a Mötv. 80. § (3) bekezdése alapján bruttó ……….., - Ft-ban állapítja meg.

Határidő: **azonnal**

Felelős: **dr. Pápai Tamás** jegyző

Kisbér, 2024. december 3.

Sinkovicz Zoltán sk. Dr. Pápai Tamás sk.

 polgármester jegyző